Document ID: /roh_data/filtered/fineweb-2-filterrobots_roh.jsonl.gz/71197

Radund 4'000 persunas, quai saja bun, ma betg fitg bun. Questa bilantscha fa il president dal comité d’organisaziun Claudio Pfister. En cumparegliaziun cun la media dals ultims onns saja quai 10-15% sut la media. Il comité d’organisaziun vul uss examinar ils motivs. L’opera Viva vegnia segir puspè organisada, sche quai saja il cas mintga dus onns, sco usità na saja anc betg cler, uschia Claudio Pfister envers RTR.
Nov producziuns da «Semiramide»
En l'opera da Gioachino Rossini tissienta Semiramide, la regina da la Babilonia, ses um il retg Nino. Quai cun l'agid da sia affera, Assur. Il successur al tron, ses figl Ninia, vegn spendrà d'in confident dal retg e po scappar ad uras. Onns suenter returna el sut il num d'Arsace enavos a la curt. I suonda in melodrama tragic cun amurs, passiuns, intrigas e confusiuns. Quai cun solos, duets, terzets ed il chor.
Per il «coro opera viva» che sa cumpona da laicas e laics saja l'ovra ina sfida, di il manader artistic e dirigent, Gion Gieri Tuor. Perquai ch'il chor conta savens durant ils solos, duetts e terzets, è la coordinaziun cun las solistas ed ils solists pretensiusa.
Davosas emprovas cun focus sin ils moviments
Il reschissur Nikolaus Büchel è davant tribuna e tegna en egl ils moviments da las chantaduras e dals chantadurs. Sin la tribuna cun culissas e requisits po bler ir fauss. Tuts e tuttas ston savair cura esser nua. En las davosas emprovas è il focus tar ils moviments da tuts e tuttas.
Sch'ins sa mo las chanzuns, vul quai dir nagut. Nus stuain ir en il pass, sa manar e far. Igl è ina massa che nus stuain resguardar.
L'opera ha cun tut las difficultads dals davos dus onns tuttina pudì vegnì realisada. Quai ha dumandà bler energia dals responsabels. L'energia per la musica è tuttina qua. Il plaschair d'entschaiver cun las producziuns avant in public è tar tuts e tuttas palpabels.
Cura ch'ins è vid far musica, survegn ins simplamain energia.
Dapi la premiera dals 29 da fanadur hai dà en tut nov producziuns - enfin tar la derniera dals 13 d'avust.